Burjassot commemora el Dia Internacional del Poble Gitano amb un variat programa d’activitats
2025-07-24

Dimarts que ve 8 d’abril, se celebra el Dia Internacional del Poble Gitano i, per a commemorar esta efemèride, l’Ajuntament de Burjassot, des de l’àrea de Benestar Social, ha preparat una setmana d’activitats per a donar visibilitat a les tradicions i la cultura gitana.

Les activitats començaran el dilluns 7 d’abril, amb l’obertura de l’exposició “Història i persecució del poble gitano”, a la Casa de Cultura. Es podrà visitar en l’horari habitual, de 8.15 a 20.45 hores fins al dijous 10 d’abril.

El dimecres 9 d’abril, s’instal·larà una carpa informativa a la porta de l’Ajuntament, de 10.00 a 12.00 hores, en la qual es donarà informació sobre les activitats que realitza el col·lectiu gitano de Burjassot al llarg de l’any, i sobre els seus costums i cultura. De vesprada, a les 18.30 hores, tindrà lloc l’actuació del conjunt musical “La calle baila”, també a la Casa de Cultura.

Per a finalitzar les activitats, el dijous 10 d’abril, el punt de trobada serà el Centre Socioeducatiu Díaz Pintado que, a les 17.30 hores, acollirà la Festa de la Joventut Gitana, la qual comptarà amb animació musical i tallers infantils per a totes i tots aquells que vulguen gaudir d’esta vesprada festiva.

La celebració de la Setmana del Poble Gitano de Burjassot compta amb la col·laboració de l’Associació Oasis de Luz, de l’Associació Gitana de Burjassot i de la Federació Maranatha.